Základná škola s materskou školou (Sedlice, okres Prešov)

Základná škola s materskou školou sídli v dvojposchodovej budove postavenej v roku 1960 a v pôvodnej historickej budove z roku 1899. Areál základnej školy tvorí ucelený územný celok kde sa nachádza hlavná budova školy, samostatná budova telocvične, objekt školskej jedálne, vlastný zdroj pitnej vody, kanalizácia, futbalové ihrisko, školský pozemok s ovocnými a okrasnými drevinami. Do plne organizovanej základnej školy chodia deti zo spádových obcí Sedlice, Klenov, Miklušovce, Suchá Dolina a Ľubovec. Materská škola sídli mimo areálu základnej školy v historickej budove. Založená bola v roku 1947 má vlastné detské ihrisko a priľahlý ovocný sad. Navštevujú ju deti predškolského veku.

História školy 
Prvý údaj o škole po vzniku Československej republiky hovorí, že jej prvým učiteľom bol Rudolf Rainovský. Prvým správcom (riaditeľom) školy bol Ján Richnavský. V období medzi vojnami dočasne vypomáhali aj mnohé ženy, učiteľky. Jednou z prvých bola Elena Ludányiová. Prvým učiteľom zo sedlických rodákov bol od roku 1945 Metod Kaľavský. V roku 1919 budovu vtedajšieho učiteľského bytu poškodil výbuch vojenského granátu. Prvý názov školy bol Slovenská štátna ľudová škola v Sedliciach. Po skončení druhej svetovej vojny niesla škola názov Národná škola v Sedliciach. V roku 1948 bola zriadená aj druhá škola s názvom Stredná škola v Sedliciach. K ich zlúčeniu pod názvom Osemročná stredná škola v Sedliciach došlo v roku 1953. Od roku 1961 škola fungovala pod názvom Základná deväťročná škola v Sedliciach pri Prešove. Názov Základná škola v Sedliciach platí od roku 1983. Nový právny školský subjekt vznikol v roku 2003 a nesie názov Základná škola s materskou školou Sedlice.

Riaditelia školy od roku 1960
 Milan Havrila
 Alžbeta Križovenská
 František Slobodník 
 Jozef Miškuf
 Milan Šveda
 Jozef Greňo
 L. Dugas
 Bartolomej Jusko
 Mgr. Gabriela Bašistová
 Mgr. Vladimír Janotka
 Mgr. Štefan Rimák

Známe osobnosti, žiaci školy 
Zo žiakov, ktorí chodili do školy ako prví významné postavenie dosiahli:

 Mgr. Metod Kaľavský – stredoškolský učiteľ, folklorista
 PhDr. Izidor Kotulič, CSc. – jazykovedec Slovenskej akadémie vied, zástupca riaditeľa jazykovedného ústavu
 Doc. Ing. Miloslav Kotulič, CSc. – vysokoškolský učiteľ, univerzitný docent
 Mons. Mgr. Ján Krajňák –  gréckokatolícky kňaz, titulárny kanonik, emeritný prodekan Gréckokatolíckej cirkvi a čestný dekan Gréckokatolíckej teologickej fakulty Prešovskej univerzity v Prešove
 MUDr. Safková – dlhoročná praktická lekárka pôsobiaca v Prešove

Medzi žiakov školy patril aj Imrich Vargoško, ktorý bol v rokoch 1944/1945 partizánom a príslušníkom 2. paradesantnej brigády československého armádneho zboru. Neskoršie sa stal vojakom z povolania v ČSĽA kde dosiahol vojenskú hodnosť – podplukovník. Bol nositeľom mnohých vojenských vyznamenaní. Výnimočné je aj zistenie, že z tejto školy najmenej 10 žiakov, z toho jedna žena, sa neskoršie rozhodlo vykonávať vojenskú službu ako svoje povolanie. Dvaja z nich dosiahli vojenskú hodnosť plukovník. Školu od jej vzniku navštevovalo mnoho stoviek žiakov a žiačok nielen zo Sedlíc ale aj z priľahlých obcí. Veľa žiakov školy po jej opustení dosiahlo vysokoškolské alebo stredoškolské vzdelanie, čo je na obec, ktorá má niečo málo cez 1 000 obyvateľov, veľmi pozoruhodné. Medzi žiakmi školy boli alebo sú aj vedci, lekári, kňazi, radové sestry, učitelia, právnici, atď.

Zdroje 

 školská kronika
 webová stránka školy

Iné projekty

Externé odkazy
 http://www.pulib.sk/web/kniznica/elpub/dokument/Kotulic28/ Sedlice podhorská obec Šarišskej vrchoviny, druhé doplnené vydanie 2018
 Oficiálna webová stránka školy

Základné školy na Slovensku